AFGØRELSE Nr. 2/97 TRUFFET AF TOLDSAMARBEJDSUDVALGET EF-TYRKIET den 30. maj 1997 om ændring af afgørelse nr. 1/96 om gennemførelsesbestemmelser til afgørelse nr. 1/95 truffet af Associeringsrådet EF-Tyrkiet (97/614/EF)

TOLDSAMARBEJDSUDVALGET EF-TYRKIET HAR -

under henvisning til aftalen af 12. september 1963 om oprettelse af en associering mellem Det Europæiske Økonomiske Fællesskab og Tyrkiet,

under henvisning til afgørelse nr. 1/95 truffet af Associeringsrådet EF-Tyrkiet den 22. december 1995 om iværksættelse af slutfasen af toldunionen (1), særlig artikel 3, stk. 6, og

ud fra følgende betragtninger:

Der er behov for at supplere afgørelse nr. 1/96 truffet af Toldsamarbejdsudvalget EF-Tyrkiet den 20. maj 1996 (2) om gennemførelsesbestemmelser til afgørelse nr. 1/95 truffet af Associeringsrådet EF-Tyrkiet, især med henblik på at præcisere, under hvilke omstændigheder varecertifikater A.TR. kan udstedes efterfølgende, og ligeledes med henblik på at fremme ordningerne for administrativt samarbejde og med henblik på at ændre afgørelsen for at tage højde for, at der kun anvendes varecertifikat A.TR. med henblik på forædlingsprodukters overgang til fri omsætning efter passiv forædling med delvis eller fuldstændig fritagelse for importafgifter i den del af toldunionen, hvorfra varerne midlertidigt er udført;

der er behov for at udskifte varecertifikat A.TR.-formularen med henblik på at bringe den i overensstemmelse med De Forenede Nationers model -

TRUFFET FØLGENDE AFGØRELSE:

Artikel 1

Afgørelse nr. 1/96 truffet af Toldsamarbejdsudvalget EF-Tyrkiet ændres således:

1) Følgende afsnit føjes til artikel 7, stk. 3:

»Varer, der udgør en samlet sending kan transporteres gennem andres landes territorier, i givet fald med omladning eller midlertidig oplagring på disse territorier, forudsat at de er forblevet under toldmyndighedernes tilsyn i transit- eller oplagringslandet og dér ikke har undergået anden behandling end losning og indladning eller enhver anden behandling, der skal sikre, at deres tilstand ikke forringes.

Varer fra Tyrkiet eller fra Fællesskabet kan transporteres i rørledning gennem andre landes territorier end Fællesskabets eller Tyrkiets.«

2) Artikel 7, stk. 4, affattes således:

»4. Som dokumentation for, at betingelserne i stk. 3 er opfyldt, skal de kompetente myndigheder i indførselslandet have forelagt:

a) enten et gennemgående transportdokument, der dækker transporten fra udførselslandet igennem transitlandet

b) eller en erklæring fra toldmyndighederne i transitlandet, der indeholder:

i) en nøjagtig beskrivelse af varerne

ii) datoerne for varernes losning og indladning og i givet fald navnene på skibene eller angivelse af andre anvendte transportformer, og

iii) dokumenterede oplysninger om de nærmere omstændigheder, hvorunder varerne har henligget i transitlandet

c) eller i mangel heraf enhver anden dokumentation.«

3) Det andet afsnit i artikel 8, stk. 1, udgår.

4) Artikel 9 affattes således:

»1. Varecertifikat A.TR. skal inden for fire måneder efter datoen for, at udførselslandets toldmyndigheder har påtegnet det, fremlægges for toldmyndighederne i indførselslandet.

2. Varecertifikater A.TR., som fremlægges for indførselslandets toldmyndigheder efter udløbet af den i stk. 1 nævnte sidste frist, kan godtages, når overskridelse af fristen skyldes ekstraordinære omstændigheder.

3. I andre tilfælde af forsinket fremlæggelse kan indførselslandets toldmyndigheder godkende varecertifikater A.TR., når produkterne er blevet frembudt for dem inden udløbet af den nævnte frist.«

5) I artikel 11 bliver de allerede eksisterende afsnit til stk. 1 og 4. I stk. 4 erstattes ordene »rubrik 12« af »rubrik 8«. Der indsættes følgende stykker:

»2. Konstateres der mindre uoverensstemmelser mellem oplysningerne i varecertifikaterne A.TR. og oplysningerne i de dokumenter, der forelægges toldmyndighederne med henblik på opfyldelse af formaliteterne i forbindelse med varernes indførsel, medfører dette ikke i sig selv, at disse varecertifikater er ugyldige, når det på fyldestgørende måde godtgøres, at varecertifikaterne svarer til de frembudte varer.

3. Klare formelle fejl såsom maskinskrivningsfejl på varecertifikater A.TR. bør ikke føre til, at de pågældende varecertifikater afvises, hvis fejlene ikke er af en sådan karakter, at de rejser tvivl om rigtigheden af påtegningerne i varecertifikaterne.«

6) I artikel 13, stk. 2, andet punktum, samt i stk. 3, erstattes ordene »rubrik 12« af »rubrik 8«.

7) Artikel 15 affattes således:

»Artikel 15

Administrativt samarbejde

1. Toldmyndighederne i EF-medlemsstaterne og Tyrkiet skal gennem Kommissionen for De Europæiske Fællesskaber forsyne hinanden med aftryk af de stempler, der anvendes på toldstederne ved udstedelsen af varecertifikater A.TR., og med adresserne på de toldmyndigheder, der er ansvarlige for kontrollen af disse varecertifikater.

2. For at sikre en korrekt anvendelse af denne afgørelse yder Fællesskabet og Tyrkiet gennem de kompetente toldmyndigheder hinanden gensidigt bistand ved kontrollen af ægtheden af varecertifikaterne A.TR. og af rigtigheden af de oplysninger, der er afgivet i disse certifikater.«

8) Følgende bestemmelser indsættes efter artikel 16:

»Artikel 16a

Efterfølgende udstedelse af varecertifikater A.TR.

1. Uanset artikel 8, stk. 1, kan varecertifikater A.TR. undtagelsesvis udstedes efter udførslen af de produkter, som det vedrører, såfremt:

a) det på grund af fejltagelser, uforsætlige undladelser eller særlige omstændigheder ikke er blevet udstedt ved udførslen, eller

b) det over for toldmyndighederne godtgøres, at varecertifikat A.TR. er blevet udstedt, men af tekniske årsager ikke er blevet godtaget ved indførslen.

2. Ved anvendelsen af stk. 1 skal eksportøren i anmodningen anføre sted og dato for udførslen af de produkter, som varecertifikat A.TR. vedrører, og årsagerne til sin anmodning.

3. Toldmyndighederne må kun udstede et varecertifikat A.TR. efterfølgende, når de har kontrolleret, at oplysningerne i eksportørens anmodning er i overensstemmelse med oplysningerne i de tilsvarende dokumenter.

4. På varecertifikater A.TR., der udstedes efterfølgende, skal der i rubrik 8 anføres en af følgende påtegninger:

- »EXPEDIDO A POSTERIORI«

- »UDSTEDT EFTERFØLGENDE«

- »NACHTRÄGLICH AUSGESTELLT«

- »ÅÊÄÏÈÅÍ ÅÊ ÔÙÍ ÕÓÔÅÑÙÍ«

- »ISSUED RETROSPECTIVELY«

- »DÉLIVRÉ A POSTERIORI«

- »RILASCIATO A POSTERIORI«

- »AFGEGEVEN A POSTERIORI«

- »EMITIDO A POSTERIORI«

- »ANNETTU JÄLKIKÄTEEN«

- »UTFÄRDAT I EFTERHAND«

- »SONRADAN VERILMISTIR«.«

9) Sidste punktum i artikel 25, stk. 2, affattes således:

»Hvis det ikke er fuldstændig færdigbehandlet, sendes det tilbage til klarereren og angivelsen til overgang til fri omsætning påtegnes i overensstemmelse hermed.«

10) Bilag I erstattes af bilaget til denne afgørelse. Dog kan de formularer, der er aftrykt i afgørelse nr. 1/96, og som er blevet anvendt indtil datoen for denne afgørelses ikrafttræden, fortsat anvendes, indtil beholdningen er opbrugt.

Artikel 2

Denne afgørelse træder i kraft den 1. september 1997.

Udfærdiget i Ankara, den 30. maj 1997

På Toldsamarbejdsudvalgets vegne

A. OYARZÁBAL

Formand

(1) EFT L 35 af 13. 2. 1996, s. 1.

(2) EFT L 200 af 9. 8. 1996, s. 14.

BILAG

>REFERENCE TIL EN FILM>